title: 2006/753/EF: Kommissionens afgørelse af 3. november 2006 om afslutning af antidumpingproceduren vedrørende importen af compactdiske til indspilning (CD-R) med oprindelse i Folkerepublikken Kina, Hongkong og Malaysia

text:
               4.11.2006

               DA

               Den Europæiske Unions Tidende

               L 305/15

      KOMMISSIONENS AFGØRELSE

   af 3. november 2006
   om afslutning af antidumpingproceduren vedrørende importen af compactdiske til indspilning (CD-R) med oprindelse i Folkerepublikken Kina, Hongkong og Malaysia
   (2006/753/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (herefter »grundforordningen«), særlig artikel 9,
   efter høring af det rådgivende udvalg, og
   ud fra følgende betragtninger:
   1.   PROCEDURE
   1.1.   Indledning

               (1)

               Indledningen af en antidumpingprocedure vedrørende importen af compactdiske til indspilning (CD-R) med oprindelse i Folkerepublikken Kina, Hongkong og Malaysia blev meddelt den 6. august 2005 i Den Europæiske Unions Tidende
                   (2) (herefter »indledningsmeddelelsen«).

               (2)

               Proceduren indledtes på grundlag af en klage indgivet den 24. juni 2005 af Committee of European CD-Rs and DVD+/-R manufacturers — CECMA (herefter »klageren«) på vegne af producenter, der tegner sig for en overvejende del af den samlede EF-produktion af CD-R-diske, i dette tilfælde over 60 %. Klagen indeholdt beviser for, at der foregik dumping af CD-R-diske, og at der som følge heraf forvoldtes væsentlig skade, hvilket ansås for tilstrækkeligt til at begrunde indledningen af en procedure.

         1.2.   Parter, som er berørt af proceduren

               (3)

               Kommissionen underrettede officielt klageren, andre EF-producenter, de eksporterende producenter, importører, leverandører samt forbrugere og deres forbrugersammenslutninger, som den vidste var berørt af sagen, samt repræsentanter for Kina om indledningen af proceduren. Berørte parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der var fastsat i indledningsmeddelelsen.

               (4)

               De klagende producenter, andre samarbejdsvillige EF-producenter, eksporterende producenter, importører, leverandører, forbrugere og forbrugersammenslutninger gav deres synspunkter til kende. Alle parter, der anmodede herom og påviste, at der var særlige grunde til, at de burde høres, blev hørt.

               (5)

               For at give eksporterende producenter i Kina mulighed for at anmode om markedsøkonomisk eller individuel behandling, hvis de ønskede det, sendte Kommissionen ansøgningsskemaer herom til de kinesiske selskaber, som den vidste var berørt af sagen.

               (6)

               13 grupper af eksporterende producenter (herefter »eksporterende producenter«) anmodede om markedsøkonomisk behandling i henhold til grundforordningens artikel 2, stk. 7, eller om individuel behandling i henhold til grundforordningens artikel 9, stk. 5, hvis det ved undersøgelsen blev fastslået, at de ikke opfyldte betingelserne for markedsøkonomisk behandling.

               (7)

               På baggrund af det store antal eksporterende producenter i Kina og Hongkong blev stikprøver nævnt som en mulighed i indledningsmeddelelsen for at fastsætte dumpingens omfang, jf. grundforordningens artikel 17. For at sætte Kommissionen i stand til at fastslå, om det var nødvendigt at anvende stikprøver, og i givet fald at udvælge en stikprøve, blev alle eksporterende producenter anmodet om at give sig til kende over for Kommissionen og som angivet i indledningsmeddelelsen fremlægge basisoplysninger om deres aktiviteter vedrørende den pågældende vare i undersøgelsesperioden (1. juli 2004 til 30. juni 2005).

               (8)

               Efter en undersøgelse af de fremlagte oplysninger blev det i betragtning af det store antal eksporterende producenter i Kina og Hongkong, der gav udtryk for deres vilje til at samarbejde, besluttet, at det var nødvendigt at benytte stikprøver.

               (9)

               Kommissionen sendte spørgeskemaer til alle parter, som den vidste, var berørt, og til alle andre selskaber, der gav sig til kende inden for de frister, der var fastsat i indledningsmeddelelsen. Der blev modtaget svar fra alle de klagende producenter, en anden EF-producent, otte uafhængige importører, en distributør og syv detailhandlere (hvoraf en er kombineret grossist/detailhandler), seks eksporterende producenter i Kina, seks eksporterende producenter i Hongkong, fire eksporterende producenter i Malaysia, to handlende, der var forretningsmæssigt forbundet med eksporterende producenter i Kina, og en handlende, der var forretningsmæssigt forbundet med en eksporterende producent i Malaysia, der var etableret i Taiwan, en forhandler, der var forretningsmæssigt forbundet med eksporterende producenter i Hongkong, og 12 importører, der var forretningsmæssigt forbundet med eksporterende producenter i Kina eller Malaysia, og etableret i Fællesskabet.

               (10)

               Kommissionen indhentede og efterprøvede alle oplysninger, som den anså for nødvendige for en endelig fastsættelse af dumping, deraf følgende skade og Fællesskabets interesser, og aflagde kontrolbesøg hos følgende selskaber:

                           a)

                           EF-producenter:

                                       —

                                       Computer Support Italcard s.r.l. (Milano, Italien)

                                       —

                                       Global Digital Disk GmbH & Co KG (Dresden, Tyskland)

                                       —

                                       Manufacturing Advanced Media S.A. (Mulhouse, Frankrig)

                                       —

                                       Sony DADC AG (Salzburg, Østrig)

                                       —

                                       TDK Recording Media Europe SA (Luxembourg)

                           b)

                           Eksporterende producenter i Kina:

                                       —

                                       Fortune (Jiangsu) Multimedia Co., Ltd, Nantong

                                       —

                                       Prodisc Technology Inc., (»Prodisc China«), Ningbo

                           c)

                           Eksporterende producenter i Hongkong:

                                       —

                                       Audio Distributor’s / Artsome Ltd.

                                       —

                                       Lead Data Inc.

                                       —

                                       Mediastar Technology Ltd.

                                       —

                                       MDA Technology Ltd.

                           d)

                           Eksporterende producenter i Malaysia:

                                       —

                                       Daxon Technologies Sdn Bhd, Kuala Lumpur,

                                       —

                                       Digital Data Technologies Sdn Bhd., Kuala Lumpur

                                       —

                                       Dragon Optical Media Technologies Sdn Bhd. Kuala Lumpur

                                       —

                                       Memory Tech Sdn Bhd., Kuala Lumpur

                           e)

                           Forretningsmæssigt forbundne forhandlere:

                                       —

                                       Daxon BenQ Inc. (Taiwan)

                                       —

                                       Prodisc Technology Inc (Taipei, Taiwan)

                                       —

                                       Artsome Investment Ltd. (Hongkong)

                           f)

                           Uafhængige importører og distributører:

                                       —

                                       Emtec International S.p.a. (Paris, Frankrig)

                                       —

                                       Ingram Micro Distribution GmbH (München, Tyskland)

                                       —

                                       Intenso GmbH (Vechta, Tyskland)

                                       —

                                       Maxell Europe Ltd (London, Det Forenede Kongerige)

                                       —

                                       Philips Recordable Media (Wiesbaden, Tyskland)

                                       —

                                       Sony France S.A. (Paris, Frankrig)

                                       —

                                       Verbatim Ltd (London, Det Forenede Kongerige)

                           g)

                           Forretningsmæssigt forbundne distributører:

                                       —

                                       SK Kassetten GmbH & Co KG (Neuenrade, Tyskland)

                           h)

                           Grossister/detailhandlere:

                                       —

                                       Metro Group Buying GmbH (Düsseldorf, Tyskland)

                           i)

                           Detailhandlere:

                                       —

                                       Carrefour Marchandises Internationales (Paris, Frankrig)

                                       —

                                       El Corte Inglés S.A. (Madrid, Spanien)

                                       —

                                       FNAC S.A. (Paris, Frankrig)

                           j)

                           Andre berørte parter:

                                       —

                                       Philips Intellectual Property & Standards, Eindhoven, Nederlandene

               (11)

               I betragtning af behovet for at fastsætte en normal værdi for eksporterende producenter i Kina, der eventuelt ikke indrømmes markedsøkonomisk behandling, blev der aflagt kontrolbesøg hos følgende producent i Japan med henblik på at fastsætte den normale værdi på grundlag af oplysninger fra et referenceland:

                           —

                           Taiyo Yuden, Inc. (Takasaki, Japan)

         1.3.   Stikprøver

               (12)

               Hvad angår de eksporterende producenter i Kina og Hongkong besluttede Kommissionen med henvisning til grundforordningens artikel 17, at der skulle udtages en stikprøve på grundlag af den største repræsentative eksportmængde til Fællesskabet, som med rimelighed kunne undersøges inden for den tid, der var til rådighed.

               (13)

               Stikprøven for de eksporterende producenter i Kina bestod af fire kinesiske eksporterende producenter, der repræsenterede omkring 85 % af eksportmængden fra de samarbejdsvillige parter fra Kina til Fællesskabet. Derudover blev yderligere to eksportører føjet til reservelisten.

               (14)

               Stikprøven for de eksporterende producenter fra Hongkong bestod ligeledes af fire virksomheder, der repræsenterede over 90 % af eksportmængden fra de samarbejdsvillige eksporterende producenter fra Hongkong til Fællesskabet. Derudover blev yderligere to virksomheder føjet til reservelisten.

               (15)

               Kommissionen modtog besvarelser fra de stikprøveudvalgte eksportører i Kina og Hongkong samt fra virksomhederne på reservelisten.

               (16)

               I overensstemmelse med grundforordningens artikel 17, stk. 2, blev de kinesiske og hongkongske myndigheder hørt om stikprøverne, og de gjorde ikke indsigelse.

         1.4.   Undersøgelsesperiode

               (17)

               Dumping- og skadesundersøgelsen omfattede perioden fra den 1. juli 2004 til den 30. juni 2005 (herefter »undersøgelsesperioden«)./ Undersøgelsen af udviklingstendenser af relevans for vurderingen af skade omfattede perioden fra 1. januar 2002 til udgangen af undersøgelsesperioden (»den betragtede periode«).

         1.5.   Midlertidige foranstaltninger

               (18)

               Da det var nødvendigt at undersøge visse aspekter af skaden, årsagssammenhængen og fællesskabsinteresse, blev der ikke indført midlertidige foranstaltninger i forbindelse med denne undersøgelse. Alle parter fik forelagt de indledende bemærkninger og oplysninger, som dannede grundlag for beslutningen om ikke at indføre midlertidige foranstaltninger. Parterne fik også en frist til at fremsætte bemærkninger til disse oplysninger.

               (19)

               Nogle af de berørte parter fremsatte skriftlige bemærkninger. Parter, der anmodede om det, fik også lejlighed til at blive hørt mundtligt. Kommissionen fortsatte med at indhente og efterprøve alle oplysninger, som den anså for nødvendige for at træffe endelig afgørelse i sagen.

         1.6.   Gældende foranstaltninger vedrørende importen af CD-R-diske med oprindelse i andre lande

               (20)

               Der blev indført en endelig antidumpingtold på importen af CD-R-diske fra Taiwan den 19. juni 2002 (3). Den var på mellem 17,7 % og 38,5 %.

               (21)

               Der blev desuden indført en endelig udligningstold på importen af CD-R-diske fra Indien den 6. juni 2003 (4). Den var på 7,3 %.

         1.7.   Den pågældende vare og samme vare
   1.7.1.   Den pågældende vare

               (22)

               Den pågældende vare er compactdiske til indspilning (CD-R-diske) med oprindelse i Kina, Hongkong og Malaysia, der i 2005 blev tariferet under KN-kode ex 8523 90 00. Som følge af ændringer i den kombinerede nomenklatur, og da der ikke findes nogen CD-R-diske med en indspilningskapacitet på over 900 megabytes, vil den pågældende vare fra 2006 være tariferet under KN-kode ex 8523 90 10.

               (23)

               Den pågældende vare fremstilles af polycarbonat, der belægges med et farvelag, et lag af et reflekterende materiale og et beskyttelseslag. Selv om indspilning af sådanne diske kan foretages ad flere omgange, kan de indspillede data ikke slettes. Compactdisken er et optisk medium til lagring af digitale data eller digital lyd.

               (24)

               CD-R-diske kan inddeles efter typen af de lagrede data (data-CD-R eller musik-CD-R), lagringskapacitet, det reflekterende metallag, og om der er bagsidetryk på CD-R-disken. Det fremgår af undersøgelsen, at alle typer CD-R-diske har samme grundlæggende fysiske og tekniske kemiske egenskaber og samme anvendelsesformål. De kan derfor anses for en og samme vare.

         1.7.2.   Samme vare

               (25)

               Der fandtes ingen forskelle mellem den pågældende vare og CD-R-diske fremstillet og solgt på hjemmemarkedet i Kina, Hongkong, Malaysia og Japan, der fungerede som referenceland, eller CD-R-diske fremstillet og solgt i Fællesskabet af EF-erhvervsgrenen. De har alle samme grundlæggende fysiske og kemiske egenskaber og anvendelsesformål.

               (26)

               Det konkluderes derfor, at alle typer CD-R-diske udgør én vare og anses for at være samme vare, jf. grundforordningens artikel 1, stk. 4.

         2.   DUMPING

               (27)

               Det fremgik af undersøgelsen, at dumpingniveauet lå over minimumsgrænsen for hver samarbejdsvillig eksporterende producent fra de pågældende lande. Set i lyset af ovenstående konklusioner er en nærmere udredning af disse resultater imidlertid ikke nødvendig.

         3.   SKADE
   3.1.   EF-produktionen

               (28)

               På baggrund af definitionen af EF-erhvervsgren, jf. grundforordningens artikel 4, stk. 1, blev produktionen fra nedenstående EF-producenter taget i betragtning for definitionen af EF-produktion i starten af undersøgelsen:

                           —

                           fem klagende EF-producenter:

                                       —

                                       CDA Datenträger Albrechts GmbH (»CDA«)

                                       —

                                       Computer Support Italcard s.r.l. (»CSI«)

                                       —

                                       Global Digital Disc GmbH & Co KG (»GDD«)

                                       —

                                       Manufacturing Advanced Media S.A. (»MAM-E«)

                                       —

                                       TDK Recording Media Europe S.A. (»TDK«)

                           —

                           To andre EF-producenter, der samarbejdede fuldt ud i undersøgelsen, og som støttede proceduren:

                                       —

                                       BOC SA

                                       —

                                       Sony DADC Austria AG (»Sony DADC«)

                           —

                           13 andre producenter, som er opført i klagen, og hvortil der blev fremsendt spørgeskemaer, men hvoraf ingen besvarede disse spørgeskemaer.

         3.1.1.   Udelukkelse af EF-producenter fra definitionen af EF-produktion på grund af betydelig import under eller efter undersøgelsesperiodens afslutning
   3.1.1.1.   Virksomhed A

               (29)

               Det fremgik af besvarelsen af spørgeskemaet fra virksomhed A, at denne virksomhed ud over sin egen EF-produktion også havde importeret den pågældende vare fra de pågældende lande. Andelen af det importerede produkt, som blev solgt på EF-markedet, oversteg betydeligt den mængde af den samme vare, der blev fremstillet og solgt i Fællesskabet.

               (30)

               Det blev herefter overvejet, hvorvidt interessecentret for virksomhed A til trods for den betydelige importmængde fortsat var inden for Fællesskabet og/eller om denne importmængde kunne være af midlertidig karakter.

               (31)

               Det viste sig, at virksomhed A's import ikke var af midlertidig karakter, men i højere grad udsprang af en strategisk beslutning om at lade sin produktion bestå af produkter fra Original Design Manufacturers (ODM), som er virksomheder, der konstruerer og fremstiller produkter, der sælges under andre varemærker. Det kan derfor ikke konkluderes, at virksomhed A's interessecentrum for fremstillingen af CD-R-diske fortsat var inden for Fællesskabet, eftersom det kunne formodes, at virksomhed A fortsat ville importere betydelige mængder af sit salg på EF-markedet fra de pågældende lande. Det blev ligeledes konstateret, at virksomhed A’s salg på EF-markedet i løbet af undersøgelsesperioden i et stort omfang bestod af importerede CD-R-diske. Virksomhed A fremstår således mere som importør end som producent. Det blev ligeledes bemærket, at virksomhed A’s hovedkontor og vigtigste forsknings- og udviklingscenter for CD-R-diske var uden for Fællesskabet.

               (32)

               Det blev således konkluderet, at virksomhed A ikke skulle være omfattet af definitionen af EF-erhvervsgren, og at dens produktion derfor ikke skulle indgå i definitionen af EF-produktion.

               (33)

               Endvidere har virksomhed A trukket sin støtte til klagen tilbage og besluttet at gøre indsigelse mod indførelsen af antidumpingforanstaltninger på import fra de pågældende lande, hvilket bekræfter ovenstående vurdering af virksomhed A’s ændrede interesser.

         3.1.1.2.   Virksomhed B

               (34)

               Det fremgik af besvarelsen af spørgeskemaet fra virksomhed B, at den ud over sin egen EF-produktion også havde importeret den pågældende vare i den betragtede periode. Denne import er dog i løbet af undersøgelsesperioden faldet til under 1 % af virksomhedens samlede salg, hvorfor den blev anset for ubetydelig.

               (35)

               Kommissionen modtog ligeledes en besvarelse fra en anden virksomhed (»B-Rel«), som viste sig at have samme moderselskab (»virksomhed B-gruppen«) som virksomhed B. Virksomhed B-Rel og virksomhed B betragtes således som forretningsmæssigt forbundne, jf. grundforordningens artikel 4, stk. 2.

               (36)

               Virksomhed B-Rel, der er virksomhed B-gruppens distributør af CD-R-diske for detailmarkedet i Fællesskabet, har indkøbt alle de CD-R-diske, der er beregnet til detailmarkedet, fra virksomhed B. Desuden har virksomhed B-Rel importeret betydelige mængder fra tredjelande, herunder de pågældende lande.

               (37)

               Når man sammenligner virksomhed B-Rel's salg af CD-R-diske med oprindelse i de pågældende lande med de CD-R-diske, der fremstilles af virksomhed B (der efterfølgende enten blev solgt direkte af virksomhed B til forretningskunder eller solgt gennem virksomhed B-Rel til detailhandlere), fremgår det, at andelen af importerede produkter, der sælges på EF-markedet, for virksomhed B-gruppens vedkommende på betydelig vis oversteg de mængder af den samme vare, der blev fremstillet og solgt på EF-markedet.

               (38)

               Det blev herefter overvejet, hvorvidt interessecentret for virksomhed B-gruppen til trods for de betydelige importmængder fortsat var inden for Fællesskabet og/eller om disse importmængder kunne være af midlertidig karakter.

               (39)

               Resultaterne af undersøgelsen viser, at importen ikke kan anses for at have fundet sted udelukkende på midlertidig basis (eftersom mængden af egenproducerede CD-R-diske ikke vil stige betydeligt i den nærmeste fremtid selv ved en mulig udvidelse af virksomhed B's produktionskapacitet). Det kunne således formodes, at virksomhed B-gruppen også forsat vil importere fra de pågældende lande med henblik på at dække størstedelen af sit salg på EF-markedet. Det blev ligeledes bemærket, at virksomhed B-gruppens hovedkontor og vigtigste forsknings- og udviklingscenter for CD-R-diske var uden for Fællesskabet. Det kunne derfor ikke konkluderes, at virksomhed B-gruppens interessecenter for fremstillingen af CD-R-diske befandt sig inden for Fællesskabet.

               (40)

               Det blev således konkluderet, at virksomhed B ikke skulle være omfattet af definitionen af EF-erhvervsgren, og at dens produktion derfor ikke skulle indgå i definitionen af EF-produktion.

         3.1.1.3.   Virksomhed C

               (41)

               Kommissionen modtog en spørgeskemabesvarelse fra virksomhed C, der er EF-producent, og fra virksomhed C-Rel, der er distributør af CD-R-diske og etableret i Tyskland. Det fremgik, at virksomhed C og virksomhed C-Rel er forretningsmæssigt forbundne, jf. grundforordningens artikel 4, stk. 2, da de har samme ejer.

               (42)

               I løbet af undersøgelsesperioden distribuerede virksomhed C-Rel CD-R-diske, der blev fremstillet af virksomhed C. I slutningen af undersøgelsesperioden, dvs. fra og med juli 2005, blev det på grundlag af supplerende oplysninger fra alle EF-producenter for perioden fra juli 2005 til februar 2006 konstateret, at virksomhed C-Rel begyndte at importere betydelige (af et omfang svarende til virksomhed C's produktion i undersøgelsesperioden) mængder CD-R-diske fra tredjelande, herunder betydelige mængder fra de pågældende lande.

               (43)

               For at kontrollere, om denne import var af midlertidig karakter, fremsendte Kommissionen en yderligere anmodning om supplerende oplysninger, denne gang for perioden fra marts 2006 til maj 2006. Da der fortsat blev importeret betydelige mængder, blev det på dette grundlag konkluderet, at denne import ikke var af midlertidig karakter, men udsprang af en strategisk beslutning om at dække en betydelig del af sit fremtidige salg med importerede varer.

               (44)

               Det blev i overensstemmelse med ovennævnte principper og anvendelsen af disse på virksomhed A og B, og eftersom virksomhed C-Rel/virksomhed C vil være beskyttet mod virkningerne af enhver dumpingimport i fremtiden, konkluderet, at virksomhed C ikke skulle indgå i definitionen af EF-produktionen.

         3.1.2.   Udelukkelse af EF-producenter fra definitionen af EF-produktion på grund af ophørt produktion i løbet af eller efter undersøgelsesperioden
   3.1.2.1.   Virksomhed D

               (45)

               Den klagende EF-producent virksomhed D indgav konkursbegæring efter undersøgelsesperioden. Adskillige parter gjorde gældende, at virksomhed D i henhold til almindelig fællesskabspraksis skulle udelukkes fra definitionen af EF-produktionen.

               (46)

               I januar 2006 meddelte kurator, at han havde til hensigt at sælge alle virksomhed D's aktiver, herunder virksomhedens produktionsanlæg. Klageren meddelte herefter Kommissionen, at et datterselskab til virksomhed D, den klagende EF-producent virksomhed E, ville erhverve produktionsanlæggene fra moderselskabet samt genopstille og anvende dem til fortsat produktion af CD-R-diske hos virksomhed E. Virksomhed E ville til dette formål få tilført ny kapital og blive solgt til tredjemand.

               (47)

               Det kunne således ikke i forbindelse med midtvejsrapporten konkluderes, om virksomhed D skulle udelukkes fra definitionen af EF-produktion, eftersom produktionsanlæggene angiveligt skulle genopstilles og anvendes hos virksomhedens datterselskab i Fællesskabet, virksomhed E.

               (48)

               Det fremgik af de supplerende oplysninger fra EF-producenterne for perioden fra juli 2005 til maj 2006 (dvs. efter undersøgelsesperioden), at produktionsanlæggene ikke var blevet genopstillet, eftersom produktionen og kapaciteten var på samme niveau som før købet af disse produktionsanlæg. Kommissionen havde desuden ikke modtaget nogen fyldestgørende forretningsplan, der dokumenterede, at virksomhed D’s produktionsanlæg var blevet installeret hos virksomhed E.

               (49)

               Det er almindelig fællesskabspraksis, at producenter, hvis aktiviteter ophører endeligt i løbet af eller efter undersøgelsesperioden, ikke skal være omfattet af definitionen af EF-erhvervsgren, jf. grundforordningens artikel 4. Virksomhed D’s produktion skal således ikke være omfattet af definitionen af EF-produktionen, eftersom virksomhed D’s produktionsanlæg blev endeligt lukket ned efter undersøgelsesperioden og det ikke er blevet dokumenteret, at disse produktionsanlæg genanvendes andetsteds.

         3.1.2.2.   CDA & BOC SA

               (50)

               Efter offentliggørelsen af indledningsmeddelelsen meddelte to andre virksomheder, CDA og BOC SA, Kommissionen, at de havde standset deres produktion i Fællesskabet for den nærmeste fremtid.

               (51)

               CDA og BOC SA blev derfor udelukket fra definitionen af EF-erhvervsgrenen, og deres produktion blev udelukket fra definitionen af EF-produktionen.

         3.1.3.   Andre EF-producenter

               (52)

               Klageren indgav en liste med 13 andre EF-producenter. Med undtagelse af BOC SA har ingen af disse producenter samarbejdet i undersøgelsen. De bør imidlertid tages i betragtning i forbindelse med definitionen af EF-produktionen.

               (53)

               Produktionen fra disse virksomheder blev på grundlag af oplysningerne i klagen anslået til omkring 264 mio. enheder (for kalenderåret 2004).

               (54)

               Det fremgår af nyere oplysninger fra klageren, at produktionen hos mindst fire af disse andre EF-producenter ophørte i løbet af eller efter undersøgelsesperioden.

               (55)

               Som anført ovenfor skal producenter, hvis produktion ophører endeligt i løbet af eller efter undersøgelsesperioden, ikke indgå i definitionen af EF-erhvervsgren. Produktionen fra disse fire virksomheder skal således heller ikke indgå i definitionen af EF-produktion.

               (56)

               EF-produktionen af CD-R-diske, jf. grundforordningens artikel 4, stk. 1, kan således defineres som

                           —

                           CD-R-diske, der fremstilles af de oprindelige 20 virksomheder, der er anført i betragtning 28, minus

                                       —

                                       CD-R-diske, der fremstilles af de tre virksomheder, der som beskrevet i betragtning 29 til 44 er blevet udelukket på grund af import

                                       —

                                       produktionen fra de tre samarbejdsvillige virksomheder, der som beskrevet i betragtning 45 til 51 er blevet udelukket, fordi deres produktion i Fællesskabet er ophørt

                                       —

                                       produktionen fra de fire ikke-samarbejdsvillige virksomheder, der som beskrevet i betragtning 52 til 55 er blevet udelukket, fordi deres EF-produktion er ophørt.

               (57)

               Den samlede produktion fra de 10 resterende producenter, der udgør EF-produktionen i henhold til grundforordningens artikel 4, stk. 1, er blevet anslået til 168 mio. enheder i løbet af undersøgelsesperioden.

         3.2.   Definition af EF-erhvervsgrenen

               (58)

               Det følger af betragtning 57, at EF-produktionen, jf. grundforordningens artikel 4, stk. 1, blev leveret af de 10 producenter, hvis samlede produktion blev anslået til 168 mio. enheder.

               (59)

               Det følger ligeledes af betragtning 28 og de efterfølgende betragtninger, at den eneste EF-producent, der har samarbejdet med Kommissionen i denne undersøgelse, var Manufacturing Advanced Media (»MAM-E«).

               (60)

               Denne virksomheds samlede produktion var på over 50 % af EF-produktionen. Denne virksomhed kan derfor antages at udgøre EF-erhvervsgrenen, jf. grundforordningens artikel 4, stk. 1, og artikel 5, stk. 4.

         3.3.   EF-forbrug
   3.3.1.   Indledende bemærkninger
   3.3.1.1.   Importdata

               (61)

               Importstatistik for CD-R-diske findes hos Eurostat under KN-kode 8523 90 00. Den samme KN-kode omfatter imidlertid også andre medier til indspilning, herunder DVD-R, CD-Rom osv. Hertil kommer, at import under KN-kode 8523 90 00 registreres i kilo, mens produktion og salg af CD-R-diske registreres af alle de berørte i enheder. Statistik fra Eurostat kan således ikke anvendes uden en yderligere udspecificering af tallene.

               (62)

               De statistiske data blev således udspecificeret yderligere ved hjælp af en metode, der blev foreslået af klageren, og suppleret med data, der blev indhentet i undersøgelsesperioden, dvs. data fra eksportørerne og andre kilder med henblik på at sikre, at tallene er så fuldstændige og nøjagtige som muligt.

         3.3.1.2.   Data om EF-produktion

               (63)

               Der blev indsamlet data om EF-erhvervsgrenen fra de kontrollerede spørgeskemaer fra den eneste samarbejdsvillige EF-producent, der udgør EF-erhvervsgrenen. Der blev indhentet yderligere oplysninger om EF-produktionen fra spørgeskemabesvarelserne fra de virksomheder, der ikke er omfattet af definitionen af EF-produktion, samt oplysninger fra klagen.

         3.3.2.   Forbrug

               (64)

               EF-forbruget blev fastlagt på grundlag af:

                           —

                           den samlede import af den pågældende vare til Fællesskabet ifølge Eurostat, konverteret til enheder

                           —

                           EF-erhvervsgrenens samlede dokumenterede salg på EF-markedet

                           —

                           de andre samarbejdsvillige EF-producenters salg på EF-markedet

                           —

                           andre fortsat aktive EF-producenters samlede anslåede salg på EF-markedet.

               (65)

               På dette grundlag har EF-forbruget udviklet sig som følger:

                           Forbrug

                           2002

                           2003

                           2004

                           Undersøgelses-perioden

                           Mio. enheder

                           3 580

                           3 738

                           3 527

                           3 488

                           Indeks: (2002 = 100)

                           100

                           104

                           99

                           97

               (66)

               I løbet af den betragtede periode faldt EF-forbruget med 3 %. Forbruget toppede i 2003. EF-forbruget er efterfølgende faldet med 7 procentpoint.

         3.4.   Import fra de pågældende lande
   3.4.1.   Kumulativ vurdering af virkningerne af dumpingimporten fra de pågældende lande

               (67)

               Kommissionen undersøgte, om virkningerne af dumpingimporten fra de pågældende lande burde vurderes kumulativt på grundlag af de kriterier, der er fastsat i grundforordningens artikel 3, stk. 4. Ifølge denne artikel bør følgevirkningerne af importen fra to eller flere lande, der samtidig er omfattet af antidumpingundersøgelser, vurderes kumulativt, hvis det fastslås:

                           —

                           at den dumpingmargen, der er fastlagt for importen fra hvert af de pågældende lande, er højere end den minimumsværdi, der er anført i grundforordningens artikel 9, stk. 3,

                           —

                           at importen fra hvert af de pågældende lande ikke er ubetydelig

                           —

                           at det på baggrund af vilkårene for konkurrencen mellem de indførte varer og vilkårene for konkurrencen mellem de indførte varer og den samme vare fremstillet i Fællesskabet vil være hensigtsmæssigt at foretage en kumulativ vurdering af virkningerne af importen.

               (68)

               Det konstateredes først, at dumpingmargenerne for hvert af de pågældende lande lå over minimumsgrænsen. Undersøgelsen viste for det andet, at konkurrenceforholdene mellem den pågældende vare og den samme vare med oprindelse i Fællesskabet var de samme, hvilket fremgår af det forhold, at de CD-R-diske, der blev importeret fra de pågældende lande, lignede hinanden i enhver henseende, at de var indbyrdes ombyttelige og markedsførtes i Fællesskabet gennem sammenlignelige salgskanaler og under sammenlignelige handelsvilkår, således at de var i konkurrence med hinanden og med de CD-R-diske, der fremstilles i Fællesskabet. Det blev ligeledes konstateret, at importmængden fra hvert af de pågældende lande var over grænsen på 1 % markedsandel, jf. grundforordningens artikel 5, stk. 7. Importpriserne på den pågældende vare fra alle de pågældende lande fulgte en ensartet faldende tendens gennem den betragtede periode. Hertil kommer, at brugerne (distributører og detailhandlere) var de samme. Det blev på dette grundlag konkluderet, at det var passende at foretage en kumulativ vurdering af importens virkninger, og at det var i overensstemmelse med grundforordningens artikel 3, stk. 4.

         3.4.2.   De pågældende landes importmængder og markedsandele

               (69)

               Det fremgår af statistisk materiale fra Eurostat, at importen har udviklet sig som følger i den betragtede periode:

                           Mio. enheder

                           2002

                           2003

                           2004

                           Undersøgelses-perioden

                           Hongkong

                           146

                           250

                           262

                           274

                           Indeks: (2002 = 100)

                           100

                           171

                           179

                           188

                           Markedsandel

                           4 %

                           7 %

                           7 %

                           8 %

                           Kina

                           480

                           930

                           1 077

                           1 128

                           Indeks: (2002 = 100)

                           100

                           194

                           224

                           235

                           Markedsandel

                           13 %

                           25 %

                           30 %

                           32 %

                           Malaysia

                           148

                           324

                           312

                           277

                           Indeks: (2002 = 100)

                           100

                           219

                           210

                           188

                           Markedsandel

                           4 %

                           8 %

                           9 %

                           8 %

                           De pågældende lande

                           774

                           1 504

                           1 651

                           1 679

                           Indeks: (2002 = 100)

                           100

                           194

                           213

                           217

                           Markedsandel

                           21 %

                           40 %

                           46 %

                           48 %

               (70)

               Importen fra de pågældende lande og deres markedsandele er steget støt i løbet af den betragtede periode. Markedsandelen er steget fra 21 % i det første år af den betragtede periode til mere end det dobbelte, nemlig en markedsandel på 48 % i undersøgelsesperioden.

         3.4.3.   Gennemsnitspriser og underbudsniveau for import fra de pågældende lande

               (71)

               EF-erhvervsgrenens gennemsnitlige salgsprisniveau og underbudsniveau i undersøgelsesperioden er således blevet beregnet på grundlag af oplysninger fra de samarbejdsvillige eksportører.

                           Gennemsnitligt underbudsniveau

                           Hongkong

                           69,7 %

                           Kina

                           43,9 %

                           Malaysia

                           0 %

               (72)

               Det følger af ovenstående, at importen fra Hongkong og Kina foregik til underbudspriser i forhold til EF-erhvervsgrenens salgspriser med henholdsvis 69,7 % og 43,9 %, mens der for Malaysias vedkommende ikke blev konstateret noget underbud.

         3.5.   EF-erhvervsgrenens situation

               (73)

               Det fremgik af undersøgelsen, at den EF-producent, der udgør EF-erhvervsgrenen, var blevet påført væsentlig skade. Set i lyset af nedenstående konklusioner er en nærmere udredning af disse resultater imidlertid ikke nødvendig.

         4.   ÅRSAGSSAMMENHÆNG
   4.1.   Indledende bemærkninger

               (74)

               Det blev i overensstemmelse med grundforordningens artikel 3, stk. 6, undersøgt, om den væsentlige skade, der blev påført EF-erhvervsgrenen, var forårsaget af dumpingimporten fra de pågældende lande. I overensstemmelse med grundforordningens artikel 3, stk. 7, undersøgte Kommissionen også andre faktorer, som kunne have påført EF-erhvervsgrenen skade, for at sikre, at den skade, som forvoldes af sådanne faktorer, ikke uretmæssigt blev tilskrevet dumpingimporten.

         4.2.   Virkninger af dumpingimporten fra de pågældende lande

               (75)

               Det fremgår af betragtning 69, at importmængden fra Kina, Malaysia og Hongkong er steget med 117 % i løbet af den betragtede periode, hvilket repræsenterer en stigning i markedsandele fra 21 % i 2002 til 48 % i undersøgelsesperioden.

               (76)

               Det blev fastslået i betragtning 72, at importen fra Kina og Hongkong foregik til underbudspriser i forhold til EF-erhvervsgrenens priser, nemlig med henholdsvis 43,9 % og 69,7 %, men at der for Malaysias vedkommende ikke foregik noget underbud.

               (77)

               Det blev endvidere konkluderet i betragtning 73, at EF-erhvervsgrenen blev påført væsentlig skade, og det ser ud til, at den skadelige situation tidsmæssigt svarer til stigningen i mængden af dumpingimport fra de pågældende lande.

               (78)

               Det kan på grund af dette tidsmæssige sammenfald mellem den øgede import til dumpingpriser og forværringen af EF-erhvervsgrenens situation konkluderes, at dumpingimporten har haft en direkte virkning på denne situation.

         4.3.   Virkninger af andre faktorer
   4.3.1.   Import fra andre tredjelande

               (79)

               Det er blevet gjort gældende, at en del af den skade, der er påført EF-erhvervsgrenen, må tilskrives import fra andre tredjelande. På grundlag af denne påstand er der indsamlet oplysninger om den samlede import fra andre tredjelande fra Eurostat, som blev udspecificeret ved hjælp af metoden, hvortil der henvises i betragtning 62:

                           Mio. enheder

                           2002

                           2003

                           2004

                           Undersøgelses-perioden

                           Tredjeland: Indien

                           712

                           1 143

                           1 207

                           1 124

                           Indeks: (2002 = 100)

                           100

                           160

                           169

                           158

                           Markedsandel

                           20 %

                           31 %

                           34 %

                           32 %

                           Tredjeland: Taiwan

                           1 206

                           163

                           89

                           53

                           Indeks: (2002 = 100)

                           100

                           13

                           7

                           4

                           Markedsandel

                           33 %

                           4 %

                           2 %

                           1 %

                           Andre tredjelande

                           514

                           423

                           39

                           129

                           Indeks: (2002 = 100)

                           100

                           82

                           7

                           25

                           Markedsandel

                           14 %

                           11 %

                           1 %

                           4 %

                           Tredjelande i alt

                           2 432

                           1 729

                           1 335

                           1 306

                           Indeks: (2002 = 100)

                           100

                           71

                           55

                           54

                           Markedsandel

                           67 %

                           46 %

                           37 %

                           37 %

               (80)

               Det følger af ovenstående, at den samlede import fra andre tredjelande er faldet fra 67 % til 37 % af EF-forbruget, eller med 30 procentpoint. Udviklingen har dog ikke været den samme i de forskellige eksporterende tredjelande. Dette krævede en nærmere individuel analyse af de største, nemlig Taiwan og Indien.

               (81)

               De statistiske data om importen fra Taiwan og Indien er i denne henseende ligeledes blevet afstemt med oplysningerne fra de samarbejdsvillige importører.

         4.3.1.1.   Taiwan

               (82)

               Efter antidumpingforanstaltningens indførelse er importen fra Taiwan næsten forsvundet fra EF-markedet. Det fremgår af oplysningerne i klagen, at de taiwanesiske eksporterende producenter efter indførelsen af disse foranstaltninger i december 2001 har flyttet deres produktionsanlæg til andre lande, herunder Kina.

               (83)

               Dette kan være en forklaring på den faldende import fra Taiwan og den tilsvarende stigning i importen fra Kina.

         4.3.1.2.   Indien

               (84)

               Der henvises til, at en antidumpingundersøgelse vedrørende import af CD-R-diske fra Indien blev afsluttet i maj 2003, fordi der ikke foregik dumping. Der henvises ligeledes til, at der som følge af en antisubsidieundersøgelse blev pålagt en udligningstold på 7,3 % på importen af CD-R-diske med oprindelse i Indien.

               (85)

               Imidlertid steg importen fra Indien betydeligt mellem 2002 og 2004 med en stigning i markedsandele fra 20 % til 34 %. Markedsandelen faldt en smule i undersøgelsesperioden. Importen fra Indien spiller imidlertid fortsat en væsentlig rolle for EF-markedet for CD-R-diske.

               (86)

               Den gennemsnitlige importpris fra Indien er på basis af oplysninger fra de samarbejdsvillige importører omkring 12,7 eurocents/enhed (DDP). Det fremgår af en sammenligning af denne pris på den indiske import med den pris, hvortil den samme samarbejdsvillige importør købte den pågældende vare fra Kina, at importen fra Indien lå på samme prisniveau som importen fra Kina. Importen fra Indien foregik således til underbudspriser i forhold til EF-erhvervsgrenen med en procentsats svarende til procentsatsen for import fra Kina (43,9 %). Det kan derfor ikke udelukkes, at importen fra Indien har bidraget til EF-erhvervsgrenens vanskelige finansielle situation.

         4.3.2.   Fald i det samlede forbrug

               (87)

               Det fremgår af betragtning 66, at forbruget af CD-R-diske er faldet med 7 % siden 2003. Det er blevet undersøgt, om dette fald kan være en af årsagerne til den skade, der blev påført EF-erhvervsgrenen. Der blev til dette formål foretaget en sammenligning mellem udviklingen af EF-erhvervsgrenens salg på EF-markedet og det samlede EF-forbrugs udvikling.

               (88)

               Det blev konstateret, at den negative udvikling af EF-erhvervsgrenens salg på EF-markedet svarer til faldet i det samlede forbrug. Det kan derfor konkluderes, at det samlede fald i forbruget har bidraget til den skade, som er blevet påført EF-erhvervsgrenen.

         4.3.3.   Særafgifter

               (89)

               I mange medlemsstater er salget af CD-R-diske (ligesom andre medier til indspilning) beskattet med en særlig afgift, der er indlagt i prisen i detailleddet. Det er blevet gjort gældende, at denne særafgift har bidraget til den skade, som er påført EF-erhvervsgrenen. Denne særafgift opkræves imidlertid på samme måde ved salg af importerede CD-R-diske som ved salg af CD-R-diske, der fremstilles i Fællesmarkedet, således at der ikke sondres mellem importerede varer og varer, fremstillet i Fællesskabet.

               (90)

               Særafgiftens størrelse varierer imidlertid betydeligt fra medlemsstat til medlemsstat, lige fra ingen afgift i lande som Det Forenede Kongerige og Luxembourg til 0,52 EUR pr. enhed i Frankrig og 0,29 EUR pr. enhed i Italien. Dette skal ses i forhold til den gennemsnitlige importpris (DDP) på 0,12 EUR pr. enhed ved import fra Indien og fra Kina i den betragtede periode. Dette har på grund af den fri bevægelighed for varer mellem medlemsstater angiveligt ført til en betydelig handelsomlægning til skade for de detailhandlere, der er etableret i de medlemsstater, der har en høj afgift. Statistikkerne for salget af CD-R-diske fra EF-producenterne bekræfter, at der har været et omfattende salg til de detailhandlere/butikker, der er etableret i medlemsstater med en lav afgift, og at dette synes at omfatte et betydeligt grænsesalg.

               (91)

               Eftersom EF-erhvervsgrenen er etableret i de medlemsstater, der har de højeste afgifter, har visse berørte parter gjort gældende, at den skade, som er påført EF-erhvervsgrenen, skyldes de negative virkninger på forbruget, som denne afgift har medført, idet EF-erhvervsgrenen ikke har været i stand til at kompensere for dette tab ved at sælge i andre medlemsstater.

               (92)

               Det skal noteres, at en af de klagende EF-producenter, der efterfølgende blev udelukket fra definitionen af EF-producenter, i marts 2005 stillede spørgsmålstegn ved lovligheden af disse afgifter og gjorde gældende, at afgifterne fik salgsprisen til at »kollapse«. Dette bekræfter således, at afgifterne har påvirket EF-producenternes salg.

               (93)

               Det fremgår af betragtning 65, at forbruget af CD-R-diske i Fællesskabet faldt med 3 % i løbet af den betragtede periode. Der skal imidlertid henvises til betragtning 88, hvoraf det fremgår, at den negative udvikling i EF-erhvervsgrenens salgstal svarer til den samlede negative udvikling i EF-forbruget. Selv om det ikke kan fastslås, at særafgifterne har haft en specifik og målbar effekt på det samlede salg i Fællesskabet (dvs. ud over effekten på den samlede udvikling i EF-forbruget), kan det således ikke udelukkes, at særafgiften har haft en negativ virkning på forbruget, særligt i de medlemsstater, hvor denne afgift udgør en betydelig del af detailprisen.

         4.3.4.   Royaltie

               (94)

               Det er blevet gjort gældende, at den skade, som er blevet påført EF-erhvervsgrenen, skyldes de royalties, der skal betales til licensindehaveren, Royal Philips Electronics Corporation, for hver enhed, der fremstilles, eftersom dette fører til en forhøjelse af omkostningerne, som de importerede varer angiveligt ikke er udsat for, og som således ikke kan væltes over på forbrugerne.

               (95)

               Der er patent på den teknik, der anvendes til at fremstille CD-R-diske. Patentindehaverne er Sony Corporation, Taiyo Yuden og Royal Philips Electronics Corporations. Sidstnævnte har efter aftale med de to førstnævnte virksomheder ret til at udstede licenser (»CD-R Disc Patent License Agreement (Joint)«) og til at opkræve royalties i henhold til enhver licensaftale. Størrelsen af royalties vil typisk være omkring 5 eurocents pr. fremstillet enhed (0,06 USD).

               (96)

               Det skal bemærkes, at royalty-omkostningerne synes betydelige i forhold til den gennemsnitlige salgspris i undersøgelsesperioden, dvs. 30 %.

               (97)

               Det fremgik imidlertid af undersøgelsen, at selv om EF-erhvervsgrenen har indgået en licensaftale med Philips, har den nægtet at betale royalties til Philips af den størrelse, der var fastsat i licensaftalen. Til dette formål var EF-erhvervsgrenen medlem af Federation of Interested Parties in fair Competition in the Optical Media sector (»FIPCOM«), som i februar 2006 indgik en aftale med Royal Philips Electronics Corporations om at betale lavere royalties. Det skal dog bemærkes, at EF-erhvervsgrenen fortsat ikke (pr. maj 2006) har betalt de skyldige royalties.

               (98)

               Det må således antages, at det ville have bidraget til den negative finansielle situation, hvis EF-erhvervsgrenen skulle have betalt royalties i overensstemmelse med den licensaftale, som den havde indgået, og hvis det ikke havde været muligt at vælte disse omkostninger over på kunderne. Da EF-erhvervsgrenen imidlertid ikke har betalt, kan disse royalties ikke have været en medvirkende årsag til den skade, der er påført EF-erhvervsgrenen.

         4.4.   Konklusion om årsagssammenhæng

               (99)

               Det er blevet fastslået ovenfor, at der findes en sammenhæng mellem dumpingimporten og den skade, der er påført EF-erhvervsgrenen. Det er også blevet konkluderet ovenfor, at den skade, der er påført EF-erhvervsgrenen, i stort omfang kan tilskrives importen fra andre tredjelande (særlig import fra Indien) og det samlede fald i EF-forbruget.

               (100)

               Disse årsager synes ikke at være tilstrækkelige til at bryde årsagssammenhængen mellem dumpingimporten og den skade, der er påført EF-erhvervsgrenen, men de har på betydelig vis bidraget til denne skade, hvilket således svækker betydeligt den årsagssammenhæng, der er fastslået ovenfor, mellem dumpingimporten og EF-erhvervsgrenens skadelige situation.

         5.   FÆLLESSKABETS INTERESSER

               (101)

               Det er endvidere blevet undersøgt, om der var tvingende årsager til at konkludere, at det ikke ville være i Fællesskabets interesse at indføre antidumpingtold på importen fra de pågældende lande. Til dette formål og i overensstemmelse med grundforordningens artikel 21, stk. 1, blev Fællesskabets interesser fastlagt på grundlag af en vurdering af alle berørte parters interesser som helhed, dvs. EF-erhvervsgren, importører/forhandlere, distributører, detailhandlere samt slutbrugerne (sammenslutninger og forbrugere).

               (102)

               Kommissionen henvendte sig til et betydeligt antal berørte parter for at få deres mening. Ud over EF-erhvervsgrenen er repræsentanter for alle større mærker på markedet, f.eks. Verbatim, Maxell, Philips, TDK og Sony, samt repræsentanter for detailleddet, f.eks. Carrefour, Tesco, Metro-Group, herunder Media-Saturn, Fnac og El Corte Inglés, blevet hørt. Alle importører, distributører, grossister eller detailhandlere har givet udtryk for, at de var imod indførelsen af foranstaltninger.

               (103)

               Som følge af indførelsen af antidumpingforanstaltninger vedrørende importen af CD-R-diske med oprindelse i Taiwan (og indførelsen af udligningsforanstaltninger vedrørende importen af CD-R-diske med oprindelse i Indien), havde EF-erhvervsgrenen, således som defineret i forbindelse med denne procedure, en markedsandel på 2 %. På grund af denne begrænsede markedsandel anses det ikke for sandsynligt, at EF-erhvervsgrenen vil kunne forhøje sine priser til et tilstrækkeligt niveau, selv om der indføres foranstaltninger.

               (104)

               Klageren har gjort gældende, at de negative udsigter for EF-erhvervsgrenen som beskrevet i den foregående betragtning ikke er i overensstemmelse med argumentationen i Rådets forordning (EF) nr. 1050/2002 om indførelse af en endelig antidumpingtold på importen af compactdiske til indspilning med oprindelse i Taiwan og om endelig opkrævning af den midlertidige told.

               (105)

               Der kan i forhold til situationen i 2000 (der var undersøgelsesperioden for den antidumpingundersøgelse, der førte til vedtagelsen af Rådets forordning (EF) nr. 1050/2002), konstateres to væsentlige forskelle:

                           —

                           Mens EF-erhvervsgrenens markedsandel i den forrige undersøgelse var på 12,6 % (fordelt på 9 virksomheder), er EF-erhvervsgrenens markedsandel i den foreliggende undersøgelse begrænset til 2 % (kun én virksomhed). Da EF-erhvervsgrenens markedsandel kun udgør en sjettedel af, hvad den udgjorde i 2000, og at EF-erhvervsgrenen kun består af én virksomhed (efter udelukkelse af et antal EF-producenter, der selv foretog import), er den mere negative vurdering af disse udsigter for EF-erhvervsgrenen i denne undersøgelse højst sandsynlig.

                           —

                           Den pågældende vare antages i undersøgelsesperioden at have nået et modent udviklingstrin, og den behandles som en råvare i detailleddet. Dette er blevet bekræftet af de distributører og detailhandlere, der har samarbejdet i undersøgelsen. Som det fremgår af betragtning 65 er forbruget af CD-R-diske faldet med 7 procentpoint siden 2003, fordi alternative lagringsfaciliteter (harddiske, USB-nøgler, mp3-spillere osv.) er blevet mere tilgængelige og tilbyder flere fordele for forbrugerne. Faktisk viste undersøgelsen, at markedet for lagringsprodukter er præget af en rivende teknologisk udvikling, og at de nye lagringsmedier har fordel (i forhold til CD-R-diske) af en større lagringskapacitet, som for flash-memory stick'enes vedkommende oven i købet kombineres med en mere kompakt størrelse.

               (106)

               På grundlag af de ovenfor beskrevne forhold anses det således for at være fuldt ud i overensstemmelse med grundforordningen, at udsigterne for EF-erhvervsgrenen i denne undersøgelse vurderes anderledes end i Rådets forordning (EF) nr. 1050/2002.

               (107)

               Klageren har endvidere fremført, at nogle af de ikke-samarbejdsvillige producenter, som har nedlagt produktionen i løbet af undersøgelsesperioden eller efter dennes udløb, muligvis vil genoptage produktionen, hvis der indføres foranstaltninger. Da der ikke foreligger direkte oplysninger fra disse ikke-samarbejdsvillige producenter, som kan bekræfte de hævdede hensigter, eller andet bevis for påstanden, må dette argument dog forkastes. Det skal også bemærkes, at hvis disse selskaber genoptog produktionen, ville deres produktion efter al sandsynlighed ikke være særlig omfattende sammenlignet med de meget store mængder, der importeres fra de pågældende lande.

               (108)

               Et antal berørte parter har endvidere hævdet, at den omkostningsstigning, som eventuelle foranstaltninger ville medføre, ville skulle betales af et eller flere niveauer i distributionskæden (hvilket ville reducere deres margen betydeligt) eller væltes over på forbrugerne (hvilket måske endog ville påvirke det samlede forbrug af CD-R-diske negativt) eller deles mellem disse.

               (109)

               Den sandsynlige reaktion fra importører, distributører eller detailhandlere på omkostningsstigningen som følge af indførelse af foranstaltninger vil afhænge af situationen i den enkelte medlemsstat. I nogle medlemsstater presses efterspørgslen efter CD-R-diske allerede af de ovenfor nævnte »særafgifter« på indspillelige medier (en afgift, som betyder væsentligt højere priser for forbrugerne). I så fald vil forbrugere af CD-R-diske muligvis ikke være parate til at betale mere som følge af antidumpingtold, fordi de allerede opfatter detailprisen som høj. Foranstaltningernes samlede omkostninger ville efter al sandsynlighed derfor skulle bæres af distributionskæden for at undgå, at forbrugerne i stigende grad tyer til andre lagringsmedier, f.eks. harddiske og flash-memory sticks. Eftersom importørernes/grossisternes avance i disse lande anslås at være omkring 4 %, ville indførelse af antidumpingtold medføre en væsentlig forringelse af den allerede smalle margen.

               (110)

               Omvendt er det sandsynligt, at forbrugerne i medlemsstater med en meget lav (eller ingen) særafgift ville komme til at betale en betydelig del af omkostningsstigningen. Derfor vil antidumpingforanstaltningernes relative effekt være størst i disse lande, eftersom prisstigningen ville blive forholdsmæssigt større. Resultatet kunne være et faldende forbrug, fordi forbrugerne ville have et incitament til at ty til alternative varer.

               (111)

               Som det fremgår af ovenstående, vil importørernes, distributørernes og detailhandlernes prisstrategi variere afhængigt af situationen i den enkelte medlemsstat. Alligevel står det klart, at de alle vil blive negativt berørt af indførelsen af antidumpingforanstaltninger enten i form af mindre avancer eller mindre salg. På samme måde vil forbrugerne også blive negativt berørt, i det omfang de skal betale den omkostningsstigning, som antidumpingforanstaltningerne vil resultere i.

               (112)

               Det har også været fremført, at situationen for EF-erhvervsgrenen er resultatet af visse eksporterende producenters misbrug af deres dominerende stilling i form af en strategi, der går ud på at sælge til under kostpris, hvilket har forhindret EF-erhvervsgrenen i at opbygge en betydelig markedsposition.

               (113)

               For det første skal det bemærkes, at der ikke foreligger en tilsvarende afgørelse eller undersøgelse vedrørende misbrug af dominerende stilling i henhold til EF's konkurrenceregler, ej heller har klageren påpeget en sådan afgørelse under nationale konkurrenceregler. For det andet har undersøgelsen vist, at der er et stort antal aktører i Europa og resten af verden på det pågældende produktmarked. I forbindelse med denne undersøgelse er det ikke blevet påvist, at aktørerne, alene eller sammen med andre, har en så betydelig markedsandel, at det sandsynligvis vil kunne betragtes som en dominerende stilling. Det er heller ikke er blevet påvist, at nogen af selskaberne har en så stor økonomisk styrke, at det kan hæmme en effektiv konkurrence.

               (114)

               For det tredje er der ingen tegn på betydelige tabsgivende aktiviteter hos de pågældende eksportører, som kunne indikere, at de fører en strategi om at sælge til under kostpris. Argumentet afvistes derfor.

               (115)

               Mens det i grundforordningens artikel 21 ganske vist angives, at der skal tages særligt hensyn til behovet for at bringe den fordrejning, som skyldes skadevoldende dumping til ophør og at genskabe en situation med effektiv konkurrence, skal denne bestemmelse ses i forbindelse med spørgsmålet om Fællesskabets overordnede interesser, som er fastlagt i ovennævnte artikel. Derfor skal virkningerne ved at indføre eller ved ikke at indføre foranstaltninger for alle berørte parter undersøges og afvejes. I den forbindelse skal det bemærkes, at der er et antal øvrige eksportører og producenter, som konkurrerer på verdensmarkedet og til en vis grad også på EF-markedet. Selv på mellemlang sigt er det ikke sandsynligt, at EF-erhvervsgrenen vil kunne drage fuld fordel af eventuelle foranstaltninger, idet det må forventes, at andre tredjelande vil øge deres andel af EF-markedet betydeligt.

         5.1.   Konklusion vedrørende Fællesskabets interesse

               (116)

               På baggrund af ovenstående kan det konkluderes, at indførelsen af foranstaltninger på den ene side ville få væsentlige negative følger for importører, distributører, detailhandlere og forbrugerne af den pågældende vare, og at det på den anden side er usandsynligt, at EF-erhvervsgrenen ville opnå betydelige fordele. Derfor anses indførelsen af foranstaltninger for at være uforholdsmæssig og at stride mod Fællesskabets interesser.

         6.   AFSLUTNING AF PROCEDUREN

               (117)

               Under disse omstændigheder afsluttes proceduren med hensyn til import af CD-R-diske fra de pågældende lande på grund af Fællesskabets interesser.

               (118)

               Klageren og alle andre berørte parter underrettedes om de vigtigste kendsgerninger og betragtninger, på grundlag af hvilke Kommissionen agter at afslutte denne procedure. Efterfølgende tilkendegav klageren sine synspunkter, som imidlertid ikke var at en sådan art, at de kunne ændre ovenstående konklusioner —

         TRUFFET FØLGENDE AFGØRELSE:
   Artikel 1
   Antidumpingproceduren vedrørende importen af compactdiske til indspilning (»CD-R«) med oprindelse i Folkerepublikken Kina, Hongkong og Malaysia, som er klassificeret under KN-kode ex 8523 90 10 (KN-kode siden 1. januar 2006), afsluttes hermed.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.

      Udfærdiget i Bruxelles, den 3. november 2006.

            På Kommissionens vegne

         Peter MANDELSON

            Medlem af Kommissionen

      (1)  EFT L 56 af 6.3.1996, s. 1. Senest ændret ved forordning (EF) nr. 2117/2005 (EUT L 340 af 23.12.2005, s. 17).

      (2)  EUT C 192 af 6.8.2005, s. 3.

      (3)  EFT L 160 af 18.6.2002, s. 2.

      (4)  EUT L 138 af 5.6.2003, s. 1.


Avis juridique important

|

31996D0479

96/479/EF: Rådets afgørelse af 25. juli 1996 om beskikkelse af et medlem af Regionsudvalget

EF-Tidende nr. L 196 af 07/08/1996 s. 0010 - 0010

RÅDETS AFGØRELSE af 25. juli 1996 om beskikkelse af et medlem af Regionsudvalget (96/479/EF) RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 198 A,under henvisning til Rådets afgørelse 94/65/EF af 26. januar 1994 (1) og 95/15/EF af 23. januar 1995 (2) om beskikkelse af medlemmerne af og suppleanterne til Regionsudvalget,i betragtning af, at en plads som medlem af og fire pladser som suppleanter til udvalget er blevet ledige, efter at medlemmet Monica Andersson og suppleanterne Christina Tallberg, Georg Kerschbaumer, Luis Planas Puchades og Antonio Castro Córdobez er trådt tilbage, hvilket Rådet blev underrettet om henholdsvis den 21. december 1995, den 3. juni 1996, den 12. juni 1996, den 8. juli 1996 og den 15. juli 1996,under henvisning til indstillingerne fra den svenske, den østrigske og den spanske regering -TRUFFET FØLGENDE AFGØRELSE:Eneste artikel 1. Christina Tallberg beskikkes som medlem af Regionsudvalget som efterfølger for Monica Andersson for den resterende del af dennes mandatperiode, dvs. indtil den 25. januar 1998.2. Ann Beskow beskikkes som suppleant til Regionsudvalget som efterfølger for Christina Tallberg for den resterende del af dennes mandatperiode, dvs. indtil den 25. januar 1998.3. Ernst Woller beskikkes som suppleant til Regionsudvalget som efterfølger for Georg Kerschbaumer for den resterende del af dennes mandatperiode, dvs. indtil den 25. januar 1998.4. Carlos Yánez-Barnuevo García beskikkes som suppleant til Regionsudvalget som efterfølger for Luis Planas Puchades for den resterende del af dennes mandatperiode, dvs. indtil den 25. januar 1998.5. Francisco Aznar Vallejo beskikkes som suppleant til Regionsudvalget som efterfølger for Antonio Castro Córdobez for den resterende del af dennes mandatperiode, dvs. indtil den 25. januar 1998.Udfærdiget i Bruxelles, den 25. juli 1996.På Rådets vegneH. COVENEYFormand(1) EFT nr. L 31 af 4. 2. 1994, s. 29.(2) EFT nr. L 25 af 2. 2. 1995, s. 20.


title: Europa-Parlamentets afgørelse (EU) 2015/1626 af 29. april 2015 om decharge for gennemførelsen af Den Europæiske Unions almindelige budget for regnskabsåret 2013, Sektion V — Revisionsretten

text:
               30.9.2015

               DA

               Den Europæiske Unions Tidende

               L 255/122

      EUROPA-PARLAMENTETS AFGØRELSE (EU) 2015/1626
      af 29. april 2015
      om decharge for gennemførelsen af Den Europæiske Unions almindelige budget for regnskabsåret 2013, Sektion V — Revisionsretten
      EUROPA-PARLAMENTET,

                  —

                  der henviser til Den Europæiske Unions almindelige budget for regnskabsåret 2013 (1),

                  —

                  der henviser til det konsoliderede årsregnskab for Den Europæiske Union for regnskabsåret 2013 (COM(2014) 510 — C8-0155/2014) (2),

                  —

                  der henviser til Revisionsrettens årsberetning om budgetgennemførelsen i regnskabsåret 2013, med institutionernes svar (3),

                  —

                  der henviser til Revisionsrettens erklæring (4) for regnskabsåret 2013 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde,

                  —

                  der henviser til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5),

                  —

                  der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (6), særlig artikel 55, 99, 164, 165 og 166,

                  —

                  der henviser til forretningsordenens artikel 94 og bilag V,

                  —

                  der henviser til betænkning fra Budgetkontroludvalget (A8-0113/2015),

         1.

            meddeler Revisionsrettens generalsekretær decharge for gennemførelsen af Revisionsrettens budget for regnskabsåret 2013;

         2.

            fremsætter sine bemærkninger i nedenstående beslutning;

         3.

            pålægger sin formand at sende denne afgørelse og beslutningen, der er en integrerende del heraf, til Det Europæiske Råd, Rådet, Kommissionen, Den Europæiske Unions Domstol, Revisionsretten, Den Europæiske Ombudsmand, Den Europæiske Tilsynsførende for Databeskyttelse og Tjenesten for EU's Optræden Udadtil og drage omsorg for, at de offentliggøres i Den Europæiske Unions Tidende (L-udgaven).

            Martin SCHULZ

               Formand

            Klaus WELLE

               Generalsekretær

         (1)  EUT L 66 af 8.3.2013.

         (2)  EUT C 403 af 13.11.2014, s. 1.

         (3)  EUT C 398 af 12.11.2014, s. 1.

         (4)  EUT C 403 af 13.11.2014, s. 128.

         (5)  EFT L 248 af 16.9.2002, s. 1.

         (6)  EUT L 298 af 26.10.2012, s. 1.


title: 2012/383/EU: Den Udenrigs- og Sikkerhedspolitiske Komités afgørelse EUPOL COPPS/1/2012 af 3. juli 2012 om udnævnelse af chefen for Den Europæiske Unions politimission i de palæstinensiske områder (EUPOL COPPS)

text:
               14.7.2012

               DA

               Den Europæiske Unions Tidende

               L 186/31

         DEN UDENRIGS- OG SIKKERHEDSPOLITISKE KOMITÉS AFGØRELSE EUPOL COPPS/1/2012
   af 3. juli 2012
   om udnævnelse af chefen for Den Europæiske Unions politimission i de palæstinensiske områder (EUPOL COPPS)
   (2012/383/EU)
   DEN UDENRIGS- OG SIKKERHEDSPOLITISKE KOMITÉ HAR —
   under henvisning til traktaten om Den Europæiske Union, særlig artikel 38, stk. 3,
   under henvisning til Rådets fælles aktion 2005/797/FUSP af 14. november 2005 om Den Europæiske Unions politimission i de palæstinensiske områder (1) (EUPOL COPPS), navnlig artikel 11, stk. 1, og
   ud fra følgende betragtninger:

               (1)

               I henhold til artikel 11, stk. 1, i fælles aktion 2005/797/FUSP bemyndiges Den Udenrigs- og Sikkerhedspolitiske Komité i overensstemmelse med traktatens artikel 38 til at træffe de relevante afgørelser med henblik på at varetage den politiske kontrol med og den strategiske ledelse af EUPOL COPPS, herunder især afgørelsen om at udnævne en missionschef.

               (2)

               Unionens højtstående repræsentant for udenrigsanliggender og sikkerhedspolitik har foreslået udnævnelsen af Kenneth DEANE til missionschef for EUPOL COPPS for perioden fra den 1. juli 2012 til den 30. juni 2013 —

         VEDTAGET DENNE AFGØRELSE:
   Artikel 1
   Kenneth DEANE udnævnes til chef for Den Europæiske Unions politimission i de palæstinensiske områder (EUPOL COPPS) for perioden fra den 1. juli 2012 til den 30. juni 2013.
   Artikel 2
   Denne afgørelse træder i kraft på dagen for vedtagelsen.
   Den finder anvendelse fra den 1. juli 2012.

      Udfærdiget i Bruxelles, den 3. juli 2012.

            På Den Udenrigs- og Sikkerhedspolitiske Komités vegne

         O. SKOOG

            Formand

      (1)  EUT L 300 af 17.11.2005, s. 65.


title: Rådets afgørelse (FUSP) 2016/1172 af 18. juli 2016 om ændring af afgørelse 2012/392/FUSP om Den Europæiske Unions FSFP-mission i Niger (EUCAP Sahel Niger)

text:
               19.7.2016

               DA

               Den Europæiske Unions Tidende

               L 193/106

         RÅDETS AFGØRELSE (FUSP) 2016/1172
   af 18. juli 2016
   om ændring af afgørelse 2012/392/FUSP om Den Europæiske Unions FSFP-mission i Niger (EUCAP Sahel Niger)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28, artikel 42, stk. 4, og artikel 43, stk. 2,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Den 16. juli 2012 vedtog Rådet afgørelse 2012/392/FUSP (1) om oprettelse af Den Europæiske Unions FSFP-mission i Niger for at støtte kapacitetsopbygningen blandt de nigerske sikkerhedsaktører med henblik på bekæmpelse af terrorisme og organiseret kriminalitet (EUCAP Sahel Niger).

               (2)

               Den 22. juli 2014 vedtog Rådet afgørelse 2014/482/FUSP (2) om forlængelse af missionen indtil den 15. juli 2016.

               (3)

               Den 13. juli 2015 vedtog Rådet afgørelse (FUSP) 2015/1141 (3) om fastlæggelse af et finansielt referencegrundlag indtil den 15. juli 2016. Den 5. oktober 2015 vedtog Rådet afgørelse (FUSP) 2015/1780 (4) om revidering af det finansielle referencegrundlag med henblik på yderligere operationel planlægning.

               (4)

               Efter den strategiske revision anbefalede Den Udenrigs- og Sikkerhedspolitiske Komité at tilpasse og forlænge mandatet for EUCAP Sahel Niger med to år indtil den 15. juli 2018, og at der bør fastsættes et finansielt referencegrundlag for perioden fra den 16. juli 2016 til den 15. juli 2017.

               (5)

               Ved skrivelse af 19. maj 2016 opfordrede Republikken Nigers regering Den Europæiske Union til at forlænge mandatet for EUCAP Sahel Niger med to år.

               (6)

               Afgørelse 2012/392/FUSP bør ændres i overensstemmelse hermed.

               (7)

               EUCAP Sahel Niger vil blive gennemført under forhold, som muligvis vil blive forværret og kunne hindre opnåelsen af målene for Unionens optræden udadtil, jf. artikel 21 i traktaten om Den Europæiske Union —

         VEDTAGET DENNE AFGØRELSE:
   Artikel 1
   I afgørelse 2012/392/FUSP foretages følgende ændringer:

               1)

               Artikel 2 affattes således:
               »Artikel 2
               Mål
               Inden for rammerne af gennemførelsen af Den Europæiske Unions strategi for sikkerhed og udvikling i Sahel, har EUCAP Sahel Niger til formål at sætte de nigerske myndigheder i stand til at fastlægge og gennemføre deres egen nationale sikkerhedsstrategi. EUCAP Sahel Niger har også til formål at bidrage til udviklingen af en integreret, multidisciplinær, sammenhængende, holdbar og menneskerettighedsbaseret tilgang blandt de forskellige nigerske sikkerhedsaktører i bekæmpelsen af terrorisme og organiseret kriminalitet. Missionen skal desuden bistå de centrale og lokale nigerske myndigheder og sikkerhedsstyrker med at udvikle politikker, teknikker og procedurer med henblik på bedre kontrol med og bekæmpelse af ulovlig migration.«

               2)

               Artikel 3 affattes således:
               »Artikel 3
               Opgaver
               1.   Med henblik på at nå de i artikel 2 fastsatte mål skal EUCAP Sahel Niger:

                           a)

                           styrke den nigerske kommando og kontrol, interoperabilitet og planlægningskapacitet på strategisk niveau og samtidig støtte udviklingen af en national sikkerhedsstrategi og relaterede grænseforvaltningsstrategier i koordination med andre relevante aktører

                           b)

                           styrke de af de relevante sikkerhedsstyrkers tekniske færdigheder, der er nødvendige med henblik på at bekæmpe terrorisme og organiseret kriminalitet

                           c)

                           ved inddragelse på både strategisk og operationelt niveau tilskynde de interne sikkerhedsstyrker og, hvis det er hensigtsmæssigt, de væbnede styrker til at styrke de menneskelige ressourcer, logistikken og uddannelsespolitikken i forbindelse med bekæmpelse af terrorisme, ulovlig migration og organiseret kriminalitet for at sikre holdbare EUCAP Sahel Niger-aktioner, herunder ved at yde teknisk støtte via projekterne

                           d)

                           på nationalt, regionalt og internationalt plan styrke koordinationen på området terrorbekæmpelse, bekæmpelse af ulovlig migration og organiseret kriminalitet og i relevant omfang undersøge et muligt bidrag til det regionale samarbejde såsom G5 Sahel

                           e)

                           til støtte for Unionens mål på migrationsområdet bistå de centrale og lokale nigerske myndigheder og sikkerhedsstyrker med at udvikle politikker, procedurer og teknikker med henblik på bedre kontrol med og styring af migrationsstrømme, bekæmpe ulovlig migration og nedbringe omfanget af kriminalitet forbunden hermed.

                     2.   EUCAP Sahel Niger fokuserer på de i stk. 1 omhandlede aktiviteter, der bidrager til forbedring af kontrollen med Nigers territorium, herunder i koordination med de nigerske væbnede styrker.
               3.   EUCAP Sahel Niger må ikke udføre nogen udøvende funktioner.«

               3)

               I artikel 13, stk. 1, tilføjes følgende afsnit:
               »Det finansielle referencegrundlag til dækning af udgifterne i forbindelse med EUCAP Sahel Niger for perioden fra den 16. juli 2016 til den 15. juli 2017 udgør 26 300 000 EUR.«

               4)

               Artikel 16, andet afsnit, affattes således:
               »Den anvendes indtil den 15. juli 2018.«

         Artikel 2
   Denne afgørelse træder i kraft på dagen for vedtagelsen.
   Den anvendes fra den 16. juli 2016.

      Udfærdiget i Bruxelles, den 18. juli 2016.

            På Rådets vegne

         F. MOGHERINI

            Formand

      (1)  Rådets afgørelse 2012/392/FUSP af 16. juli 2012 om Den Europæiske Unions FSFP-mission i Niger (EUCAP Sahel Niger) (EUT L 187 af 17.7.2012, s. 48).

      (2)  Rådets afgørelse 2014/482/FUSP af 22. juli 2014 om ændring af afgørelse 2012/392/FUSP om Den Europæiske Unions FSFP-mission i Niger (EUCAP Sahel Niger) (EUT L 217 af 23.7.2014, s. 31).

      (3)  Rådets afgørelse (FUSP) 2015/1141 af 13. juli 2015 om ændring af afgørelse 2012/392/FUSP om Den Europæiske Unions FSFP-mission i Niger (EUCAP Sahel Niger) (EUT L 185 af 14.7.2015, s. 18).

      (4)  Rådets afgørelse (FUSP) 2015/1780 af 5. oktober 2015 om ændring af afgørelse 2012/392/FUSP om Den Europæiske Unions FSFP-mission i Niger (EUCAP Sahel Niger) (EUT L 259 af 6.10.2015, s. 21).


title: Anmodning om ophævelse af Hans-Peter Martins immunitet#Europa-Parlamentets afgørelse af  12. marts 2008  om anmodning om ophævelse af Hans-Peter Martins immunitet (2007/2215(IMM))

text:
               20.3.2009

               DA

               Den Europæiske Unions Tidende

               CE 66/82

         Anmodning om ophævelse af Hans-Peter Martins immunitet

      P6_TA(2008)0089

   Europa-Parlamentets afgørelse af 12. marts 2008 om anmodning om ophævelse af Hans-Peter Martins immunitet (2007/2215(IMM))
   (2009/C 66 E/16)

      Europa-Parlamentet,

               —

               der henviser til anmodning om ophævelse af Hans-Peter Martins immunitet, som blev fremsendt af Republikken Østrigs faste repræsentant den 24. september 2007, og hvorom der blev givet meddelelse på plenarmødet den 27. september 2007,

               —

               der har hørt Hans-Peter Martin, jf. forretningsordenens artikel 7, stk. 3,

               —

               der henviser til artikel 10 i protokollen af 8. april 1965 vedrørende De Europæiske Fællesskabers privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,

               —

               der henviser til De Europæiske Fællesskabers Domstols domme af 12. maj 1964 og 10. juli 1986 (1),

               —

               der henviser til artikel 57 i Østrigs forfatningslov (Bundesverfassungsgesetz),

               —

               der henviser til forretningsordenens artikel 6, stk. 2, og artikel 7,

               —

               der henviser til betænkning fra Retsudvalget (A6-0071/2008),

               1.

               vedtager at ophæve Hans-Peter Martins immunitet;

               2.

               pålægger sin formand straks at sende denne afgørelse og det kompetente udvalgs betænkning til den relevante myndighed i Republikken Østrig.

      (1)  Sag 101/63, Wagner mod Fohrmann og Krier, Sml. 1954-1964, s. 483, og sag 149/85, Wybot mod Faure m.fl., Sml. 1986, s. 2391.


Avis juridique important

|

31998D0354

98/354/EF: Kommissionens afgørelse af 19. maj 1998 truffet i henhold til Rådets forordning (EF) nr. 3286/94 vedrørende handelshindringerne som følge af den japanske praksis ved import af læder (meddelt under nummer K (1998) 1373)

EF-Tidende nr. L 159 af 03/06/1998 s. 0065 - 0067

KOMMISSIONENS AFGØRELSE af 19. maj 1998 truffet i henhold til Rådets forordning (EF) nr. 3286/94 vedrørende handelshindringerne som følge af den japanske praksis ved import af læder (meddelt under nummer K (1998) 1373) (98/354/EF) KOMMISSIONEN FOR DE EUROPÆISKE FÆLLESSKABER HAR -under henvisning til traktaten om oprettelse af Det Europæiske Fællesskab,under henvisning til Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (1), ændret ved forordning (EF) nr. 356/95 (2), særlig artikel 13 og 14,efter konsultation i Det Rådgivende Udvalg, ogud fra følgende betragtninger:A. PROCEDURE (1) Den 24. februar 1997 blev der indgivet en klage til Kommissionen i henhold til artikel 4 i forordning (EF) nr. 3286/94 vedrørende den japanske praksis ved handel med læder. Klagen blev indgivet af Cotance, Sammenslutningen af Det Europæiske Fællesskabets Nationale Garverforeninger. De pågældende varer var læder i stykker af hornkvæg eller af dyr af hestefamilien, garvet og parat til færdigbehandling og/eller farvet og præget, også spaltet, og læder i stykker af får og lam og af ged og gedekid, garvet, farvet og præget.(2) Cotance hævdede, at eksport af dette læder fra Det Europæiske Fællesskab til Japan var praktisk talt umulig som følge af en kombination af følgende handelshindringer: forvaltningsmetoden for toldkontingenterne for dette læder, der bevirkede, at kontingenterne ikke kunne opbruges, subsidierne til den japanske læderindustri og de japanske importørers og forhandleres restriktive forretningspraksis.(3) Klagen indeholdt tilstrækkelige beviser til, at det var berettiget at indlede en procedure i henhold til forordning (EF) nr. 3286/94. Kommissionen indledte derfor den 9. april 1997 en undersøgelsesprocedure (3), som førte til en tilbundsgående faktuel og retlig undersøgelse i Kommissionen af betingelserne for import til Japan af læder. Kommissionen drager følgende konklusioner af denne undersøgelse:B. HANDELSHINDRINGER a) Forvaltning af toldkontingenter (4) Japan indførte i 1986 tre toldkontingenter for import af færdigbehandlet læder af hornkvæg og af dyr af hestefamilien (første og andet kontingent) samt af får og lam og af geder og gedekid (tredje kontingent); inden for disse kontingenter opkræves en nedsat toldsats ved import. I 1997 androg denne nedsatte toldsats mellem 13,9 % og 18,5 %, medens tolden ved import uden for kontingentet androg 48,8 %, hvilket er et klart afskrækkende niveau. Skønt niveauet for de tre toldkontingenter, der fastsættes hvert år af Diete, er lavt, underudnyttes de jævnligt, selv om garverne i Fællesskabet udviser betydelig interesse for det japanske marked.(5) Kommissionen kunne påvise, at forvaltningen af den licensordning, der gør det muligt at importere inden for toldkontingentets rammer, er særdeles kompliceret. Tildelingerne til traditionelle importører beregnes på grundlag af den tidligere imports størrelse, og der fastsættes et bestemt maksimum for nye importører. Denne ordning synes på en række områder at være kritisabel:(6) For det første vokser tildelingen til traditionelle importører ikke - eller meget lidt - fra år til år, og nye importører må nøjes med en særdeles beskeden tildeling, selv om kontingenterne ikke er opbrugt ved årets udgang.(7) For det andet udstedes licenserne ofte for mængder, der ikke er af klar økonomisk interesse, og den meget korte gyldighedsperiode for visse licenser, der udstedes sidst på året, gør ikke en optimal udnyttelse mulig. Gyldighedsperioden for uudnyttede licenser kan imidlertid ikke strække sig ind i det følgende år.(8) For det tredje skal ansøgningerne om licenser inden for det »generelle« kontingent, der udgør 95 % af det samlede kontingent, indgives på én dag ved årets begyndelse. Dette krav forekommer ikke rimeligt.(9) Endelig er der tendens til, at visse dele af forvaltningen af ordningen, bl.a. de betingelser, der skal være opfyldt, for at en virksomhed kan kalde sig traditionel importør, afskrækker udenlandske selskaber fra at oprette et kontor i Japan med henblik på direkte import af læder, dvs. uden japanske mellemmænd.(10) Efter Kommissionens opfattelse indebærer de ovenstående oplysninger, at ordningen med udstedelse af importlicenser inden for rammerne af tre toldkontingenter for læder er mere kompliceret end nødvendigt og kan udgøre en indirekte beskyttelse af de indenlandske japanske producenter af læder.(11) Kommissionen drager den konklusion af disse elementer, at det kan bestrides, at ordningen med udstedelse af importlicenser er i overensstemmelse med artikel 1, stk. 6, og artikel 3, stk. 5, litra g), h), i) og j), i den aftale om importlicensprocedurer, der er knyttet som bilag til Marrakech-aftalen om oprettelse af WTO.b) Subsidier (12) Kommissionen konstaterede ligeledes, at den japanske regering i årevis har ydet betydelige subsidier til forbedring af de såkaldte »Dowa«-regioner. Der blev således for året 1996 afsat bevillinger på 126 000 mio. yen dertil. Disse subsidier, som ikke er anmeldt til WTO, kan betragtes som specifikke, fordi de kun ydes til visse virksomheder på den japanske regerings jurisdiktionsområde, og fordi der ikke benyttes neutrale og horisontale kriterier for, hvem der kan nyde godt af disse subsidier. De dele af det japanske territorium, hvor disse virksomheder er beliggende, er netop de områder, hvor de japanske garverier traditionelt er beliggende.(13) Hertil kommer et støtteprogram for lædersektoren til et beløb af lidt mere end 300 mio. yen i 1996, som Japan har anmeldt i henhold til artikel XVI i GATT 1994 og artikel 25 i aftalen om subsidier og udligningsforanstaltninger. Endelig findes der en lånegarantifond for læderindustrien. Denne fond menes at give et renteafkast på 300 mio. yen om året.(14) Det beløb, der ydes under disse forskellige programmer, kan øjensynlig i Dowaregionerne nå op på 5 % af salgsbeløbet for færdigbehandlet læder, hvilket giver anledning til en formodning om alvorlig skade for Fællesskabets interesser i henhold til artikel 5 og 6 i aftalen om subsidier og udligningsforanstaltninger, der er knyttet som bilag til Marrakech-aftalen om oprettelse af Verdenshandelsorganisationen. Kommissionen konkluderer, at der som følge af disse subsidiers indvirkning på Fællesskabets interesser kan træffes foranstaltninger mod dem i henhold til artikel 7 i aftalen om subsidier og udligningsforanstaltninger.(15) Kommissionens konklusioner er baseret på de foreliggende oplysninger. Under disse omstændigheder kan det være nødvendigt med visse supplerende oplysninger til bekræftelse af analysen af de ugunstige virkninger, som de fastlagte subsidier har for Fællesskabets interesser. Disse oplysninger kan i påkommende tilfælde indhentes som led i proceduren for tvistbilæggelse ved anvendelse af bilag V til aftalen om subsidier og udligningsforanstaltninger.c) De japanske importørers forretningspraksis (16) De japanske importørers og forhandleres restriktive forretningspraksis er ikke påvist, og denne handelshindring kan derfor ikke benyttes som fastslået kendsgerning.C. UGUNSTIGE HANDELSMÆSSIGE VIRKNINGER (17) Forvaltningsordningen for importlicenser i forbindelse med toldkontingenter giver anledning til betydelig usikkerhed blandt eksportørerne, som ikke kan forudsige udviklingen i deres salg i Japan, og denne usikkerhed afskrækker dem fra at gøre en reel indsats for at vinde indpas på markedet. Desuden bevirker den, at EF-garvernes eksportomkostninger, som i forvejen er unormalt høje, forøges yderligere.(18) Subsidierne til den japanske industri holder de japanske garveres konkurrenceevne på et kunstigt højt niveau inden for et marked, der i forvejen er stærkt afskærmet mod omverdenen. Resultatet er, at det gøres endnu vanskeligere for EF-garverne at vinde indpas på det japanske marked.(19) Dette har givet sig udslag i, at Fællesskabets eksport til Japan af færdigbehandlet læder er lavere end det, der med rimelighed kunne forventes på et marked af denne størrelse. Rent faktisk er det såvel i faste som i løbende priser kun ca. 1,7 % af Fællesskabets eksport af det af klagen omfattede læder, der har Japan som bestemmelsessted. Disse vanskeligheder med adgangen til det japanske marked har store ugunstige handelsmæssige virkninger for en fællesskabsindustri, der er stærkt afhængig af eksport til de industrialiserede lande, der er de eneste markeder, som kan købe betydelige mængder læder af luksuskvalitet.D. FÆLLESSKABETS INTERESSE (20) Som følge af de ovennævnte ugunstige handelsmæssige virkninger for garverne i en række medlemsstater er det i Fællesskabets interesse, at der gribes ind.(21) Efter vedtagelsen i 1984 af rapporten fra GATT-panelet vedrørende de foranstaltninger, som Japan havde truffet over for importen af læder (4), forventede Fællesskabet, at Japan ville træffe foranstaltninger til at forbedre de reelle vilkår for adgangen til dette marked. Da denne målsætning ikke er ført helt ud i livet, synes det at være i Fællesskabets interesse at gribe ind for at råde bod på denne tingenes tilstand.E. KONKLUSIONER OG FORANSTALTNINGER (22) Det blev som led i undersøgelsen påvist, at den aktuelle japanske ordning ikke gør det muligt at øge Fællesskabets eksport af læder til Japan væsentligt. Det vil være en forudsætning for at sikre en mærkbar forbedring af betingelserne for adgangen til dette marked, at der foretages betydelige ændringer i forvaltningsordningen for licenserne og i subsidieprogrammerne.(23) De forskellige svar fra de japanske myndigheder viser tydeligt, at de ikke har til hensigt at foretage de forventede ændringer. Under disse omstændigheder er en anvendelse af de procedurer for tvistbilæggelse, der er hjemlet i Marrakech-aftalen om oprettelse af WTO, den eneste måde, hvorpå Fællesskabet kan gøre sine rettigheder gældende.(24) Kommissionen vil derfor anmode Japan om at deltage i en international konsultationsprocedure inden for rammerne af WTO-tvistbilæggelsen i henhold til artikel 6 i aftalen om importlicensprocedurer og artikel 7 og 30 i aftalen om subsidier og udligningsforanstaltninger -TRUFFET FØLGENDE AFGØRELSE:Artikel 1 1. Forvaltningen af de tre toldkontingenter, der er åbnet for import til Japan af læder, og de virkninger, som den japanske regerings subsidier til den japanske læderindustri har for Fællesskabets interesser, udgør »handelshindringer« i henhold til artikel 2 i forordning (EF) nr. 3286/94.2. Det Europæiske Fællesskab træffer i henhold til forståelsen vedrørende reglerne og procedurerne for tvistbilæggelse og alle andre relevante bestemmelser i Marrakech-aftalen om oprettelse af Verdenshandelsorganisationen foranstaltninger mod Japan vedrørende de i artikel 1, stk. 1, fastsatte handelshindringer.Artikel 2 Denne afgørelse anvendes fra dagen for offentliggørelsen i De Europæiske Fællesskabers Tidende.Udfærdiget i Bruxelles, den 19. maj 1998.På Kommissionens vegneLeon BRITTANNæstformand(1) EFT L 349 af 31. 12. 1994, s. 71.(2) EFT L 41 af 23. 2. 1995, s. 3.(3) EFT C 110 af 9. 4. 1997, s. 2.(4) Panelet vedrørende de foranstaltninger, som Japan har truffet over for importen af læder: panelets rapport blev vedtaget den 15.-16. maj 1984 (L/5623).